Stâlpul electric care stă să pice este amplasat pe strada Cuza Vodă din Ploiești, în apropiere de o parcare. Un cititor al Observatorulph.ro a atras atenția că stâlpul electric este ruginit la bază și există, în orice moment riscul să se prăbușească.
La Ploiești nu doar copacii riscă să se prăbușească peste mașini. Pe strada Cuza Vodă un stâlp de curent electric, amplasat în apropiere de o parcare, reprezintă un adevărat pericol.
Un cititor al Observatorulph.ro a semnalat faptul că un stâlp electric riscă să se prăbușească pe strada Cuza Vodă din Ploiești. La baza stâlpului se poate observa cum rugina și-a făcut de cap.
Observatorulph.ro a solicitat un punct de vedere și din partea Regiei Autonome de Servicii Publice, care a notificat încă din luna noiembrie proprietarul stâlpului.
"Problema a fost semnalată la Electrica încă din luna noiembrie a anului trecut. Am revenit cu o nouă adresă prin care demostrăm că stâlpul aparține de Electrica. Va trebui ca Electrica să intervină pentru înlocuirea stâlpului metalic ruginit care este în pericol de cădere, aflat pe strada Cuza Vodă la numărul 13, pentru evitarea oricărui pericol", ne-a declarat Zoia Staicu, director Regia Autonomă de Servicii Publice (RASP) Ploiești.